'১৩ দেশের মিশন প্রধানকে পররাষ্ট্র মন্ত্রণালয়ে তলব'
বণিকবার্তার শিরোনাম, ১৩ দেশের মিশনপ্রধানকে পররাষ্ট্র মন্ত্রণালয়ে তলব। এই খবরটিতে বলা হয়েছে, ঢাকা-১৭ আসনের উপনির্বাচনে স্বতন্ত্র প্রার্থী আশরাফুল আলমের (হিরো আলম) ওপর হামলার ঘটনায় বিবৃতি দেয়ার জেরে আজ ১৩ দেশের মিশনপ্রধানকে তলব করেছে পররাষ্ট্র মন্ত্রণালয়।
কূটনৈতিক সূত্রগুলো জানিয়েছে, মিশনপ্রধানদের কাছে মূলত সরকারের পক্ষ থেকে অসন্তোষ প্রকাশ করা হবে। তাদের জানানো হবে, বাংলাদেশ যৌথ বিবৃতির ঘটনা পছন্দ করছে না। ডেকে অসন্তোষ জানানোর পর মিশনপ্রধানদের পক্ষ থেকেও প্রতিক্রিয়া আসতে পারে বলে ধারণা করা হচ্ছে।
এবিষয়ে আরেকটি পত্রিকা মানবজমিনকে পররাষ্ট্র প্রতিমন্ত্রী শাহরিয়ার আলম বলেছেন, ১৩ দূতকে আমন্ত্রণ জানানো হয়েছে সত্য, তবে তা তলব নয়। বরং তাদেরকে সেদিনের ঘটনার আদ্যোপান্ত জানানো এবং বাংলাদেশের অবস্থান তুলে ধরতে এ উদ্যোগ নেয়া হয়েছে।
নয়া দিগন্ত পত্রিকার শিরোনামে বলা হয়েছে, নির্বাচনী প্রক্রিয়ায় বাধা দিলে ভিসা নিষেধাজ্ঞা আসবে : যুক্তরাষ্ট্রের মুখপাত্র। এতে বলা হয়েছে, যুক্তরাষ্ট্রের পররাষ্ট্র দফতরের মুখপাত্র ম্যাথিউ মিলার বলেছেন, বাংলাদেশের গণতান্ত্রিক নির্বাচন প্রক্রিয়ায় বাধা সৃষ্টিকারী যে কারো ওপর ভিসা নিষেধাজ্ঞা আরোপিত হবে।
নির্বাচন প্রক্রিয়া বিঘ্ন সৃষ্টির মধ্যে রয়েছে ভোট জালিয়াতি, ভোটাদের ভয়-ভীতি প্রদর্শন, শান্তিপূর্ণ সমাবেশের অধিকার চর্চায় জনগণকে নিবৃত্ত করতে সহিংসতার আশ্রয় নেয়া এবং রাজনৈতিক দল, ভোটার, নাগরিক সমাজ ও গণমাধ্যমের মত প্রকাশে বাধা সৃষ্টিকারী পদক্ষেপ।
গতকাল ওয়াশিংটনে যুক্তরাষ্ট্রের পররাষ্ট্র দফতরের নিয়মিত প্রেস ব্রিফিংয়ে প্রধানমন্ত্রীর পদত্যাগের দাবিতে বাংলাদেশে বিরোধী রাজনৈতিক দলের দেশব্যাপী প্রতিবাদ বিক্ষোভে নানামুখী বাধা প্রদান প্রসঙ্গে এক প্রশ্নের জবাবে মুখপাত্র এ সব কথা বলেন।
প্রথম আলো পত্রিকার শিরোনাম, ভোটের আগে-পরের পরিস্থিতিও পর্যবেক্ষণ করবে ইইউ। এতে বলা হয়েছে, ইউরোপীয় ইউনিয়ন শুধু ভোটের দিনই নয়, নির্বাচনের আগে ও পরের পরিস্থিতিও পর্যবেক্ষণ করে। সুষ্ঠু নির্বাচন, রাজনৈতিক দলের অংশগ্রহণ, গণমাধ্যম পরিস্থিতিসহ সামগ্রিক দিকই বিবেচনায় রাখে তারা।
বাংলাদেশে সফররত ইউরোপীয় ইউনিয়নের (ইইউ) মানবাধিকারবিষয়ক বিশেষ প্রতিনিধি ইমোন গিলমোর এসব কথা জানিয়েছেন। মঙ্গলবার রাষ্ট্রীয় অতিথি ভবন পদ্মায় পররাষ্ট্র প্রতিমন্ত্রী শাহরিয়ার আলমের সঙ্গে বৈঠকের পর সাংবাদিকদের প্রশ্নের জবাবে ইমন গিলমোর এসব কথা বলেন।
তিনি বলেন, তাঁরা শুধু নির্বাচনের দিন নয়, নির্বাচনের আগে ও পরের পরিস্থিতিও বিবেচনায় রাখেন। এর মধ্যে রয়েছে অবাধ নির্বাচনের পরিবেশ, রাজনৈতিক দল এবং রাজনৈতিক মতবিরোধ পরিস্থিতি এবং গণমাধ্যমের অবস্থাসহ নির্বাচনের সার্বিক ব্যবস্থা।
মহাসমাবেশ ঘিরে উদ্বেগ বাড়ছে- এমন শিরোনাম করেছে কালের কণ্ঠ। এতে বলা হয়েছে সরকার পতনের এক দফা দাবিতে বিএনপি পর পর কয়েকটি বড় কর্মসূচি পালন করে ঢাকায় মহাসমাবেশ ডাকায় রাজনীতিতে নানা আলোচনা চলছে।
একই দিন রাজধানীতে আওয়ামী লীগের তিন সংগঠন পাল্টাসমাবেশ ডাকায় আগামীকাল ২৭ জুলাই ঘিরে জনমনে উদ্বেগ-উৎকণ্ঠাও তৈরি হয়েছে।
ইসলামী আন্দোলনও বিএনপির মহাসমাবেশের দিন একই সময়ে বায়তুল মোকাররমের উত্তর গেটে সমাবেশের ডাক দিয়েছে। আর পহেলা অগাস্ট জামায়াতে ইসলামীও রাজধানীতে সমাবেশ ডেকেছে। ফলে আগামী ২৭ জুলাই এবং এর পরবর্তী কয়েকটি দিন কী হতে যাচ্ছে, তা নিয়ে জনমনে উদ্বেগ বাড়ছে।
সমকাল পত্রিকার শিরোনাম, রাজনীতির মাঠে উত্তাপ-উৎকণ্ঠা। প্রধান এই শিরোনামটির আরো দুটি সাবহেডলাইন রয়েছে। যার একটিতে বলা হয়েছে, ‘লাগাতার কর্মসূচির ঘোষণা দেবে বিএনপি’ এবং আরেকটি হচ্ছে, ‘রাজধানী নিয়ন্ত্রণে রাখার মিশনে আওয়ামী লীগ’।
প্রধান শিরোনামটিতে বলা হয়েছে, রাজধানীতে আগামীকাল বৃহস্পতিবার ক্ষমতাসীন ও সরকারবিরোধীদের পাল্টাপাল্টি শান্তি সমাবেশ ও মহাসমাবেশ ঘিরে জনমনে ব্যাপক উৎকণ্ঠা চলছে। এর মধ্যেই নিজ নিজ কর্মসূচি সফল করতে সর্বাত্মক প্রস্তুতি চলেছে আওয়ামী লীগ ও বিএনপি উভয় দলেই।
বিপুল সংখ্যক নেতাকর্মীকে ঢাকায় জড়ো করার পরিকল্পনাও নিয়েছে উভয় পক্ষ। এ লক্ষ্যে সমাবেশ-মহাসমাবেশের ভেন্যু হিসেবে সোহরাওয়ার্দী উদ্যানের অনুমতিও চাওয়া হয়েছে দুই দলের পক্ষ থেকেই। একই স্থানে দুই পক্ষের কর্মসূচি পালনের অনুমতি চাওয়ার বিষয়ে পুলিশের পক্ষ থেকে এখনো কোন সিদ্ধান্ত দেয়া না হলেও এ নিয়ে কৌতুহলের সৃষ্টি হয়েছে সংশ্লিষ্টদের মধ্যে।
মানবজমিন পত্রিকার শিরোনাম, ঢাকার পাশের পাঁচ জেলায় আওয়ামী লীগের বিশেষ বার্তা। এতে বলা হয়েছে, ঢাকায় বিএনপি’র মহাসমাবেশের দিনে সতর্ক অবস্থানে  থাকতে ঢাকার পাশের ৫ জেলার নেতাদের বিশেষ বার্তা দিয়েছে আওয়ামী লীগ।
এ ছাড়া ঢাকার নেতাকর্মীদের সতর্ক অবস্থানে থেকে শান্তি সমাবেশে অংশ নিতে বলা হয়েছে। দলীয় সূত্র জানায়, মহাসমাবেশে বিএনপি ব্যাপকসংখ্যক নেতাকর্মী জড়ো করার চেষ্টা করবে এমন ধারণা থেকে ঢাকার পাশের জেলার নেতাকর্মীদের বিশেষ পদক্ষেপ নিতে বলা হয়েছে। নেতাদের ঢাকায় ডেকে ওই দিনের করণীয় নিয়ে ব্রিফ দেয়া হয়েছে।
যুগান্তর পত্রিকার শিরোনাম, ছোট দলগুলোকে পাশে চায় দুই বড় দল। এই খবরে বলা হয়েছে, ক্ষমতাসীন আওয়ামী লীগ ইতোমধ্যে ১৪ দল গতভাবে আগামী নির্বাচনে অংশ নেওয়ার সিদ্ধান্ত জানিয়ে দিয়েছে।
একইসঙ্গে তারা ভোটের লড়াইয়ে শরীক সংখ্যা বাড়ানোর কথাও বলেছে, সে অনুযায়ী তারা আলাপ-আলোচনাও শুরু করেছে সমমনা দলগুলোর সঙ্গে। অন্যদিকে বিরোধীদল বিএনপি নির্দলীয় সরকার পুন:প্রতিষ্ঠার একদফা দাবি আদায়ে এখন পুরোদমে রাজপথে।
এই দাবিকে আরও জোরদার করতে তারাও মিত্র বাড়াতে কাছে টানছে ছোটদলগুলোকে। সবমিলিয়ে ছোটদলগুলোকে নিয়ে টানাটানি চলছে আওয়ামী লীগ-বিএনপি, দুই শিবিরেই।
দৈনিক ইত্তেফাক পত্রিকার শিরোনাম, রাষ্ট্রবিরোধী অপপ্রচারের বিরুদ্ধে সতর্ক থাকুন। এতে বলা হয়েছে, রাষ্ট্রবিরোধী অপপ্রচারের বিরুদ্ধে বাংলাদেশি কূটনীতিকদের সতর্ক থাকতে আহ্বান জানিয়েছেন প্রধানমন্ত্রী শেখ হাসিনা। প্রধানমন্ত্রী বলেন, যাতে আন্তর্জাতিক সম্প্রদায় বিভ্রান্ত এবং ভুল তথ্যের শিকার না হয়।
মঙ্গলবার রোমে নিজ আবাসস্থলে ইউরোপে বাংলাদেশি রাষ্ট্রদূতদের সম্মেলনে ভাষণ দিতে গিয়ে এসব নির্দেশনা দেন প্রধানমন্ত্রী। প্রধানমন্ত্রী বলেন, পররাষ্ট্র মন্ত্রণালয়ের উচিত বিভিন্ন দেশের রাষ্ট্রদূতদের কাছে অপপ্রচার সংক্রান্ত তথ্য সরবরাহ করা। এটা করা হলে মিথ্যা রটনাকারীরা বিভ্রান্তি সৃষ্টির কোনো সুযোগ পাবে না।
বৈদেশিক বাণিজ্য ও রিজার্ভ আরো চাপে পড়বে-এমন শিরোনাম করেছে বণিক বার্তা। এই খবরটিতে বলা হয়েছে, মুডি’সের পর এবার বাংলাদেশের ক্রেডিট রেটিং বা ঋণমান কমিয়েছে আন্তর্জাতিক ঋণমান নির্ণয়কারী প্রতিষ্ঠান এসঅ্যান্ডপি গ্লোবাল।
যুক্তরাষ্ট্রের নিউইয়র্কভিত্তিক প্রতিষ্ঠানটির মূল্যায়ন অনুযায়ী, স্থিতিশীল থেকে নেতিবাচক অবস্থায় নেমে এসেছে বাংলাদেশের ঋণমান। বিদেশী ঋণ ও তারল্য পরিস্থিতি আরো প্রতিকূলে গেলে এ ঋণমান আরো কমে যাবে।
এছাড়া আগামী বছর দেশের ডলার পরিস্থিতি আরো খারাপের দিকে যেতে পারে। সেক্ষেত্রে আরো চাপের মুখে পড়তে পারে দেশের বৈদেশিক মুদ্রার রিজার্ভ।
এই বিষয়টি নিয়ে প্রায় প্রতিটি পত্রিকাই খবর প্রকাশ করেছে।
যুগান্তরের শিরোনাম, উন্নয়ন কর্মকাণ্ডে ডলারের হানা। এতে বলা হয়েছে, ডলারের দাম বাড়ার চাপ প্রবলভাবে আঘাত করছে সরকারের উন্নয়ন প্রকল্পে। বিশেষ করে আমদানিনির্ভর উন্নয়ন প্রকল্পগুলোতে এমন আঘাত দফায় দফায় হানা দিচ্ছে।
বাজারদর অনুযায়ী ডলারের দাম প্রায় ৮৫ টাকা নির্ধারণ করে যেসব প্রকল্প নেওয়া হয়েছিল সেসব প্রকল্পে আর্থিক কাঠামো এখন ভেঙে চুরমার। কোনোভাবেই আগের দামে এসব প্রকল্পে বৈদেশিক কেনাকাটা করা সম্ভব হচ্ছে না।
ফলে সরকারকে বাধ্য হয়ে এখন দাম সমন্বয় করে প্রকল্পের ব্যয় ও মেয়াদ বাড়াতে হচ্ছে। এজন্য সরকারকে বিপুল পরিমাণ আর্থিক ক্ষতির সম্মুখীন হতে হচ্ছে।
নিউএইজ পত্রিকার শিরোনাম, ‘Locals clash with police after girl dies during raid in pallabi’ অর্থাৎ অভিযানের সময় কিশোরীর মৃত্যুর পর পুলিশের সাথে স্থানীয়দের সংঘাত। এই খবরটিতে বলা হয়েছে, মঙ্গলবার সকালে রাজধানীর পল্লবী এলাকায় একটি ভবনে পুলিশের মাদক বিরোধী অভিযানের সময় এক কিশোরীর মৃত্যুর পর পুলিশের সাথে এলাকাবাসীর সংঘর্ষ হয়েছে। এতে পুলিশের গাড়ি ভাংচুর করা হয়েছে।
নিহতের স্বজনদের অভিযোগ, পুলিশ ওই কিশোরীকে মারধর করে একটি ঘরে তালাবদ্ধ করে রাখে এবং সেখানে তাকে খুন করা হয়। পরে পুলিশ এটাকে আত্মহত্যার নাটক সাজানোর চেষ্টা করে বলেও পরিবারের পক্ষ থেকে অভিযোগে বলা হয়েছে। তবে পুলিশ বলেছে যে, ঘরে তালাবদ্ধ করে রাখার পর সিলিং ফ্যানের সাথে গলায় ওড়না পেঁচিয়ে আত্মহত্যা করেছে ওই কিশোরী।
এই খবরটিকে প্রধান শিরোনাম করেছে দ্য ডেইলি স্টার পত্রিকা। এর শিরোনামে বলা হয়েছে,  'Girl takes own life during police raid' অর্থাৎ পুলিশের অভিযানের সময় 'নিজের জীবন নিলো' কিশোরী।
ডেঙ্গু নিয়ে মানবজমিন পত্রিকার শিরোনাম, ডেঙ্গুতে প্রাণহানি ২০০ ছাড়ালো। এতে বলা হয়েছে, ডেঙ্গুতে প্রতিদিনই রেকর্ড ভাঙছে। ভয়ঙ্কর রূপ নিয়েছে ডেঙ্গু পরিস্থিতি। রাজধানীর বড় বড় হাসপাতালগুলোতে ঠাঁই নেই অবস্থা। মিনিটে মিনিটে রোগী আসছে হাসপাতালে। হিমশিম খাচ্ছে   হাসপাতালগুলো।
ইতিমধ্যেই ৬৪ জেলাতেই এখন ডেঙ্গুর থাবা লেগেছে। ঢাকার বাইরে গত কয়েকদিন রাজধানীর চেয়ে বেশি আক্রান্ত হচ্ছে। গত ২৪ ঘণ্টায় ১৬ জনের প্রাণহানি ঘটেছে।
জুলাই মাসের ২৫ দিনে ১৫৪ জনের মৃত্যু এবং হাসপাতালে ভর্তি রোগীর সংখ্যা পৌঁছেছে ২৯ হাজার ৭১০ জনে। চলতি বছরে এ পর্যন্ত ডেঙ্গু জ্বরে মৃত্যুর সংখ্যা দাঁড়িয়েছে ২০১ জনে।
কালের কণ্ঠ পত্রিকার শিরোনাম, বাংলাদেশির বৈধ অভিবাসন চান ইতালির প্রধানমন্ত্রী। এতে বলা হয়েছে, প্রধানমন্ত্রী শেখ হাসিনার সঙ্গে দ্বিপক্ষীয় বৈঠকে ইতালির প্রধানমন্ত্রী জর্জিয়া মেলোনি বৈধ উপায়ে বাংলাদেশি শ্রমিকদের অভিবাসনের প্রতি গুরুত্বারোপ করেছেন।
বাংলাদেশ সময় রাতে বৈঠক শেষে সাংবাদিকদের ব্রিফ করেন পররাষ্ট্রমন্ত্রী এ কে আব্দুল মোমেন। তিনি ইতালির প্রধানমন্ত্রীর উদ্ধৃতি দিয়ে বলেন, ‘বাংলাদেশের কর্মীরা এখানে খুব ভালো কাজ করছেন। তাদের যথেস্ট বিশ্বাসযোগ্যতা আছে। তবে আমি অবৈধ শ্রমিক চাই না।’
দৈনিক ইত্তেফাকের শিরোনাম, অবশেষে দুই ম্যাচ নিষিদ্ধ ভারতীয় নারী ক্যাপ্টেন হারমানপ্রীত।  এতে বলা হয়, বাংলাদেশের বিপক্ষে ম্যাচে অসদাচরণের দায়ে দুই ম্যাচের জন্য নিষিদ্ধ হতে যাচ্ছেন ভারতের নারী ক্রিকেট দলের অধিনায়ক হারমানপ্রীত কৌর-এমন খবর আগেই ছড়িয়েছিল। সেটাই সত্যি হয়েছে।
বাজে আচরণের জন্য ভারত অধিনায়ককে দুই ম্যাচ নিষিদ্ধ করেছে আইসিসি। সঙ্গে জরিমানা হিসেবে তার ম্যাচ ফি’র ৫০ শতাংশ কেটে নেয়া হয়েছে এবং তাকে তিনটি ডিমেরিট পয়েন্ট দেয়া হয়েছে।

Summary Not Found